題淵明采菊圖
作者：方回
朝代：宋

paragraphs: 東籬東籬所至有，南山南山古至今。
東籬之西拄我杖，秋菊千叢開黄金。
南山之北送我目，鴻飛山陽我山陰。
今是昨非栗里宅，三徑就荒猶可尋。
畫工可寫淵明面，政恐難寫淵明心。
淵明面匪宣明面，誰歟障我西風扇。
翁醉欲眠遣客去，淵明此心我常見。
歸去來兮歸去來，淵明方寸焉在哉。
寧入東鄰白蓮社，不上徐州戲馬臺。